《次李公谨美人行见寄》
宋代·洪咨夔

梨花深寂杨花闲，雨鸠晴鸠两关关。
越王楼下春事繁，有美一人心独丹。
欲往从之厚我颜，无绣段兮为君欢。
子规夜嗥斗阑干，江草碧色江波漫。
芙蓉城头芳露乾，有美一人拥朝寒。
欲往从之髀肉酸，无桂棹兮扬君澜。
牛头拨云寻懒残，牛背落日人空还。
短筇尚点湘妃斑，好春未必天能悭。
东风到处如家山，白发相对毋永叹，
荼蘼姑架三百间，为君醉倒骄旁观。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。